Australië 'optimisties' oor koers van nuwe infeksies | Netwerk24
Deur Reuters 05 April 2020 09:17
Gesondheidsowerhede in Australië is versigtig optimisties oor die verlangsaming in die verspreiding van Covid-19 in die land, maar waarsku dat inwoners steeds 'n veilige afstand van mekaar moet handhaaf.
Die getal bevestigde gevalle in Australië het in 'n dag se tyd met 181 toegeneem vir 'n totaal van 5 635, volgens die departement van gesondheid. Die dodetal weens die virus het tot 34 toegeneem. Dit dui daarop dat die daaglikse infeksiekoers onder 5% was, ongeveer 'n vyfde van die infeksiekoers vroeg in Maart.
Jeremy McAnulty, direkteur van gesondheidsbeskerming in Nieu-Suid-Wallis, sê daar is hoop dat die infeksiekoers verder gaan afplat.
Greg Hunt, minister van gesondheid, het Sondag 'n beroep op Australiërs gedoen om steeds vir die volgende halfjaar 'n veilige afstand van mekaar te handhaaf.
"Dit is 'n moeilike tydperk van ses maande wat ons sal moet deurmaak," het hy aan Sky News Australia gesê.
'n Nuwe verslag van Google wat Australiërs se beweging in die vyf weke tot 29 Maart wys, het getoon dat besoeke aan restaurante en winkelsentrums met net 45% afgeneem het. In Suid-Afrika beloop dié syfer 79%.
'n Man wag om getoets te word vir Covid-19 naby Bondi Beach in Australië. Foto: Reuters
Die data vir Australië is wel gemeet voor strenger beperkings verlede week ingestel is wat openbare byeenkomste van meer as twee persone verbied. Mense is aangeraai om tuis te bly, hoewel 'n grootskaalse staat van inperking (soos in Suid-Afrika) nie geld nie. Australië se grensposte, kafees, klubs, parke en gimnasiums is wel gesluit.
Die polisie in verskeie state is by magte om inwoners wat nie die nuwe reëls nakom nie, swaar te beboet of selfs tronkstraf op te lê. Die polisie in Victoria het Saterdag 142 boetes uitgeskryf aan persone wat die reëls oortree het.
In Nieu-Seeland, wat soortgelyk aan Suid-Afrika 'n totale staat van inperking afgekondig het, is besoeke aan restaurante en winkelsentrums 91% minder, volgens Google.
Nieu-Seeland het Sondag 48 nuwe gevalle van Covid-19 aangemeld met die land se totaal wat nou op 1 039 staan. Slegs een persoon is hier aan die virussiekte dood.
Jacinda Ardern, premier, het Sondag gesê die land se vinnige en omvangryke optrede teen die virus blyk vrugte af te werp.
"Hoewel Nieu-Seelanders die nuwe reëls grootliks nakom, is daar steeds sommiges wat ek as idiote sal beskryf," het sy egter op 'n konferensie op nasionale televisie gesê. - Reuters